Document ID: 32008D0054

DECIZIA COMISIEI
din 20 decembrie 2007
privind închiderea conturilor unor agenții de plată din Germania, Spania, Franța, Italia și Luxemburg în ceea ce privește cheltuielile finanțate de Fondul European de Orientare și Garantare Agricolă (FEOGA) secțiunea Garantare pentru exercițiul financiar 2004
[notificată cu numărul C(2007) 6532]
(Numai textele în limbile franceză, germană, italiană și spaniolă sunt autentice)
(2008/54/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (1), în special articolul 7 alineatul (3),
după consultarea Comitetului fondului,
întrucât:
(1)
Decizia 2005/385/CE a Comisiei (2) a închis, pentru exercițiul financiar 2004, conturile tuturor agențiilor de plată, cu excepția agenției de plată din Germania, „Bayern-Umwelt”, a agenției de plată din Spania, „Madrid”, a agenției de plată din Franța, „SDE”, a agenției de plată din Italia, „AGEA”, și a agenției de plată din Luxemburg, „Ministère de l’Agriculture”.
(2)
În urma transmiterii unor noi informații, precum și în urma unor controale suplimentare, Comisia poate lua în prezent o decizie în ceea ce privește integralitatea, acuratețea și veridicitatea rapoartelor prezentate de agenția de plată din Germania, „Bayern-Umwelt”, de agenția de plată din Spania, „Madrid”, de agenția de plată din Franța, „SDE”, de agenția de plată din Italia, „AGEA”, și de agenția de plată din Luxemburg, „Ministère de l’Agriculture”.
(3)
În procesul de închidere a conturilor agențiilor de plată în cauză, Comisia trebuie să țină seama de sumele reținute deja de la statele membre respective, pe baza Deciziei 2005/385/CE.
(4)
În conformitate cu articolul 7 alineatul (3) al doilea paragraf din Regulamentul (CE) nr. 1258/1999, prezenta decizie nu aduce atingere deciziilor adoptate ulterior de către Comisie privind excluderea de la finanțarea comunitară a cheltuielilor care nu au fost efectuate în conformitate cu normele comunitare,
ADOPTĂ PREZENTA DECIZIE:
Articolul 1
Se închid conturile agenției de plată din Germania, „Bayern-Umwelt”, ale agenției de plată din Spania, „Madrid”, ale agenției de plată din Franța, „SDE”, ale agenției de plată din Italia, „AGEA” și ale agenției de plată din Luxemburg, „Ministère de l’Agriculture”, în ceea ce privește cheltuielile finanțate din Fondul European de Orientare și Garantare Agricolă (FEOGA) secțiunea Garantare pentru exercițiul financiar 2004.
Sumele de recuperat de la fiecare dintre statele membre în cauză sau de plătit acestora în temeiul prezentei decizii sunt stabilite în anexă.
Articolul 2
Prezenta decizie se adresează Republicii Federale Germania, Regatului Spaniei, Republicii Franceze, Republicii Italiene și Marelui Ducat al Luxemburgului.
Adoptată la Bruxelles, 20 decembrie 2007.

Labels: 18
15
4